83 บจ.เตรียมโชว์ผลงานไตรมาส2
83 บจ. เตรียมโชว์ผลการดำเนินงานไตรมาส 2 ใน Opportunity Day&nbsp; 9 ส.ค. นี้&nbsp;&nbsp;
4 ส.ค. 2553

83 บจ. เตรียมโชว์ผลการดำเนินงานไตรมาส 2 ใน Opportunity Day  9 ส.ค. นี้   
ตลาดหลักทรัพย์แห่งประเทศไทย หรือ ตลท. รายงานว่า ตลท. จัด Opportunity Day  เชิญผู้บริหาร 83 บริษัทจดทะเบียน มาร์เก็ตแคปรวมกว่า 1.5 ล้านล้านบาท นำเสนอผลการดำเนินงานไตรมาส 2 ปี 2553 ระหว่าง 9 ส.ค.–7 ก.ย. 2553 ที่อาคารตลาดหลักทรัพย์ฯ พร้อมถ่ายทอดสดผ่านเว็บไซต์ เพื่อให้ผู้ลงทุนทั้งในและต่างประเทศเข้าถึงข้อมูลเพื่อการตัดสินใจลงทุนได้สะดวกรวดเร็วยิ่งขึ้น ซึ่งที่ผ่านมาได้รับความสนใจจากผู้ลงทุนร่วมชมผ่านเว็บไซต์กว่า 32,000 ราย จาก 50 ประเทศ  
กิจกรรม Opportunity Day หรือบริษัทจดทะเบียนพบผู้ลงทุน จัดขึ้นเพื่อเป็นเวทีให้บริษัทจดทะเบียนแสดงศักยภาพการลงทุน ด้วยการนำเสนอผลการดำเนินงานแก่นักวิเคราะห์ ผู้ลงทุนและผู้สนใจ โดยจัดเป็นประจำหลังการประกาศงบการเงินบริษัทจดทะเบียนทุกไตรมาส สำหรับครั้งนี้ มีบริษัทจดทะเบียนนำเสนอข้อมูลรวม 83 บริษัท เป็นตลาดหลักทรัพย์ฯ 66 บริษัท และตลาดหลักทรัพย์ เอ็ม เอ ไอ (mai) 17 บริษัท มูลค่าหลักทรัพย์ตามราคาตลาด (Market Capitalization) รวมกว่า 1.5 ล้านล้านบาท  
ผู้สนใจสามารถร่วมกิจกรรม Opportunity Day ไตรมาส 2 ปี 2553 ระหว่างวันที่ 9 ส.ค.–7 ก.ย. 2553 ที่ห้องประชุม 1101 ชั้น 11 อาคารตลาดหลักทรัพย์ฯ หรือติดตามการถ่ายทอดสดและรับชมย้อนหลังทางเว็บไซต์ที่ www.set.or.th/oppday หรือ  ww.settrade.com/oppday